Elek Nagyközség Önkormányzata Képviselő-testülete
1/1993./III.1./ KT. sz.
rendelete

Elek címerének és zászlójának alkotásáról és
használatának szabályairól 

Elek Nagyközség Képviselő-testülete az 1990. évi LXV. törvény 16. §. /1/ bekezdésében 
biztosított jogkörében Elek címerének és zászlójának megalkotásának és használatának 
szabályozására a következő önkormányzati rendeletet alkotja.

I. Fejezet

A címer és zászló leírása

1. §.

/1/ Elek nagyközség címere ellipszis talpú vízszintesen és függőlegesen hasított pajzs. A 
mezőket keskeny arany színű csíkok határolják.
Az első és a negyedik /bal felső és jobb alsó/ mezőben öt sorban váltakozva piros és ezüst 
színű csúcsokra állított rombuszok sorakoznak. Soronként pirossal kezdődően, 4 piros és 3 
ezüst színű rombusz található. A körülöttük lévő fél és negyed rombuszok ezüst színűek.
A második /jobb felső mezőben az első mező piros rombuszának közepéig terjedő zöld 
mezőben, kék háttérben kivont szablyát tartó vitéz áll. A bajuszos, hosszú hajú vitéz ruházata 
aranya sujtással díszített piros színű nadrág és mente, aminek szélei arany színű csíkkal 
szegélyezettek. A szablya hüvelye a vitéz háta mögött keresztbe helyezkedik el.
A harmadik /bal alsó/ mezőbe a harmadik mező alsó piros rombusza 3/4-ének magasságáig 
terjedő zöld mezőben kék színű háttérben középen a Sarlós Boldogasszony áll. A mező bal 
szélén az eleki római katolikus templom tornya és hajójának kis részlete /az első ablakig/ áll. 
A Boldogasszony ruházata: bő ujjú, bokáig érő, ezüst színű ruha, derékban fekete színű 
masnira kötött zsinórövvel összefogva. Hosszú barna haja bal válla mögéig ér. Jobbjában 
felemelten arany színű sarló, baljában maroknyi búzát tart.
A templom alapszíne arany, oszlopa, ablakai és a torony kupolája ezüst színű.
A pajzs fölött koronaszerűen elhelyezett 5 bástyás városfal. A városfal arany színű, nyílásai 
ezüst színűek.

/2/ Nem hivatalos célú használatra az /1/ bekezdésben leírt címer mellett megengedett az 
úgynevezett díszes címer használata is.
Az /1/ bekezdésben meghatározott Elek nagyközség címere kiegészül a következő részekkel:
- A címerpajzsot két piros színű griff-fejű arany sörényes szárnyas oroszlán tartja.

2. §.

/1/ Elek nagyközség zászlója két egyenlő szélességű piros és kék színű vízszintes sávból áll.

/2/ A zászlón középen elhelyezhető Elek címere.

II. Fejezet

A címer és zászló használatának szabályai

3. §.

/1/ A címert a nagyközség jelképeként az alábbiakban meghatározott körben lehet használni:
a./ a nagyközség zászlóján,
b./ a képviselő-testület és bizottságai meghívóin és más hivatalos levelezésénél,
c./ a polgármester és a jegyző nem hatósági ügyekben folytatott hivatalos levelezésénél,
d./ a képviselő-testület megbízásából kötött akár belföldi, akár külföldi szervezetekkel kötött
     nem kizárólagosan gazdasági célú megállapodásokon és szerződéseken,
e./ a képviselő-testület által alapított, kiadott díszokiratokon, emléklapokon, kitüntető vagy 
     emlékérmeken, plaketteken,
f./ az önkormányzat intézményei feliratainak, emblémájának részeként.

/2/ A címert a polgármester engedélye alapján kizárólag díszítő és utaló jelképként lehet 
használni:
a./ eleki székhelyű gazdálkodó szervezetek, intézetek, intézmények és egyéni vállalkozók
     cégjelölésére,
b./ idegenforgalmi propagandában és nemzetközi kapcsolatokban,
c./ az előzőekben meg nem határozott, a cél és megjelentetés részletes leírását tartalmazó
     használati körben, beleértve a kereskedelmi célú sokszorosítást is.

/3/ Elek címerének, képzőművészeti, iparművészeti, fotóművészeti és ipari tervező művészeti 
alkotásokon, tárgyakon történő felhasználása esetén a 83/1982.XII.29./ MT. sz. rendeletben 
foglaltak szerint kell eljárni.

/4/ Az 1. §. /2/ bekezdése szerint "díszes címer" használatára is vonatkozik előző /2/-/3/ 
bekezdésben foglalt szabályozás.

/5/ Az engedélytől eltérő használat esetén a képviselő-testület az engedélyt megvonhatja.

4. §.

/1/ A címer kizárólag hiteles alakban, a méretarányok és színek betartásával ábrázolható.

/2/ Egyes esetekben - a képviselő-testület hozzájárulásával - megengedhető, hogy a címer 
kizárólag a tárgy anyagának színében /fém, bőr, fa, stb./ jelenjen meg.

/3/ A címer védjegyként vagy hatósági eljárás során egyik formájában sem használható.

/4/ A Magyar Köztársaság és a helyi címer együttes használata során a Magyar Köztársaság 
címerének külön elhelyezésével, a címerek méretével vagy más megfelelő módon 
megjelenésében elsőbbséget kell biztosítani.

5. §.

/1/ A címer használatára vonatkozó engedély iránti kérelmet a képviselő-testületnek címzetten 
a polgármesterhez kell benyújtani.

/2/ Az engedélyezés iránti kérelemnek tartalmaznia kell:
- a kérelmező megnevezését és címét,
- a címer felhasználásának célját, illetőleg előállításának módját,
- a terjesztés, illetőleg forgalombahozatal módját,
- kereskedelmi forgalombahozatal esetén a termék árát,
- a címer időleges használata esetén időtartamát,
- a kérelmezőnél a címer felhasználásáért felelős személy nevét és esetleges beosztását,
- a kérelemhez csatolni kell a címerrel díszített tárgy mintáját, valamint annak fényképét.

/3/ Az engedélyben, amennyiben a címer alkalmazásával a felhasználó pénzbevételre tesz 
szert, a képviselő-testület engedélyezési díj befizetését is előírhatja.
Ennek mértékét egyszeri meghatározott összegben vagy más módon kell megállapítani.

/4/ A címer használatára vonatkozó engedélynek tartalmaznia kell:
- az engedélyes megnevezését és címét,
- a felhasználás időtartamát, illetőleg az engedély érvényességének határidejét,
- az engedélyezett felhasználási cél megjelölését,
- a terjesztés, illetőleg forgalombahozatal és felhasználás módjával kapcsolatos esetleges
  kikötéseket,
- kereskedelmi forgalmazás esetén az engedélyezési díj összegét, befizetésének határidejét.

/5/ A kiadott engedélyekről a jegyző a /4/ bekezdésben foglalt adatokat tartalmazó 
nyilvántartást vezet.

/6/ Amennyiben a képviselő-testület a kiadott engedélyt - az attól eltérő felhasználás miatt - 
visszavonta, ezt a körülményt a nyilvántartásba fel kell tüntetni.
Az engedély megadása iránti kérelem elutasítása esetén az ide vonatkozó államigazgatási 
eljárási szabályok szerinti jogorvoslatnak van helye.

7. §.

Elek nagyközség zászlóját az alábbi felsorolt esetekben lehet használni:
a./ A Magyar Köztársaság állami ünnepein, a Magyar Köztársaság zászlójával egyidejűleg a 
rendelet 4. §. /5/ bekezdésében foglalt szabályozás értelemszerű megtartásával.
b./ A képviselő-testület ülései, valamint helyi, a település életében jelentős más események 
alkalmazásával.
c./ Megkülönböztetésül több település részvételével tartott rendezvényeken.
d./ A község bel- és külföldi kapcsolatai alkalmával, ezekben az esetekben asztali zászlóként 
is.
e./ Cserezászlóként.

III. Fejezet

Szabálysértési és vegyes rendelkezések

9. §.

/1/ Szabálysértést követ el és 5.000.- Ft-ig terjedő pénzbírsággal sújtható az, aki:
- a címer és zászló használatával kapcsolatos szabályokat megszegi vagy kijátssza,
- a címer használatának módjára és külön engedély nélküli használat esetére megállapított
  feltételeket megsérti vagy nem teljesíti.

/2/ Ez a rendelet kihirdetését követő 8 napon belül lép hatályban, kihirdetéséről a jegyző 
gondoskodik.

Elek, 1993. február 10. 

Szántó István	Dr. Fábry Károly
polgármester	jegyző

Módosította:

7/1993./VII.26./KT sz. rendelet
10/1994./VI.20./ KT sz. rendelet